Svend Aage Jensby (V), 2000-03-30:
Jeg vil takke for ministerens både skriftlige og mundtlige redegørelse om OSCE.
Jeg vil sige, at jeg er tilfreds.
Jeg føler mig veltilfreds med, at det i den skriftlige redegørelse i andet afsnit fremhæves, at regeringen fortsat vil arbejde aktivt for at styrke OSCE.
Jeg vil sammenfatte Venstres kommentarer forholdsvis kort, for der er jo ikke mange, som det også er kommet til udtryk i det forslag til vedtagelse, som fru Helle Degn har fremsat, som mange står bag.
Der er jo ikke den store uenighed her i Folketinget om betydningen af OSCE og den linje, Danmark har lagt.
OSCE har jo i større og større grad vist sig at være en vigtig organisation til fremme af respekt for menneskerettigheder, til bistand, til opbygning af demokratiske institutioner og til deltagelse i løsningen af internationale konfliktsituationer.
Der er meget, OSCE ikke har kunnet gøre, men der er også meget, OSCE virkelig har kunnet gøre med et positivt resultat.
Jeg synes, at det her er værd at minde om den indsats, som de mange - tusinde er det vel snart - medarbejdere har gjort; de har har udført et flot stykke arbejde på Balkan.
Jeg mener, det er rigtigt, som udenrigsministeren sagde, at OSCE også har sine svagheder.
Det må vi erkende.
Derfor mener Venstre, at det er vigtigt ikke blot at fokusere på OSCE alene, men også at fokusere på, at OSCE i samarbejde med andre organisationer, NATO, EU osv., skal søge at tage de kommende udfordringer op, og de er store.
Jeg mener, det er meget vigtigt, at OSCE's nye REACT-beredskab får så høj en prioritet som overhovedet muligt.
Det tror jeg er overordentlig vigtigt.
I redegørelsen er der et afsnit om samarbejde mellem de euroatlantiske sikkerhedsorganisationer, hvori det anføres, at europæisk sikkerhed i større grad præges af samarbejde
mellem forskellige organisationer, der har forskellige handlemuligheder og kompetencer
Jeg er helt enig, når det her anføres, at et tættere samarbejde mellem OSCE og de øvrige organer, vi her har i tankerne, er overordentlig vigtigt.
Der nævnes også i redegørelsen, at OSCE i løbet af det år, vi nu er i, skal tage stilling til et nyt finansieringssystem.
Herom anføres det i redegørelsen, at man fra dansk side vil gøre mest muligt for at sikre et velfungerende obligatorisk finansieringssystem, og at det bør undgås, at organisationen igen bliver afhængig af frivillige bidrag til løsning af opgaverne.
Regeringen vil ikke gå forgæves til Venstre, når det drejer sig om finansiel støtte til OSCE.
Jeg mener, at det er helt vigtigt, det, der her er anført i redegørelsen.
Det er rigtigt, som der også nævnes, at OSCE i den kommende tid står over for enorme opgaver, ikke mindst i Kosovo.
Jeg har tillid til, at OSCE ikke mindst med støtte fra KFOR vil være i stand til at bidrage meget konstruktivt til at få denne mishandlede del af Europa på fode igen, og det vil Venstre støtte meget.
Her kan Venstre også notere med tilfredshed, at regeringen fremover vil støtte bestræbelser på at tilvejebringe et stadig bedre og mere frugtbart samarbejde mellem Parlamentarikerforsamlingen og OSCE's øvrige institutioner.
Jeg tror, det er overordentligt vigtigt, at man netop for at opfylde OSCE's formål ikke blot - om jeg så må sige - udøver indsatsen gennem de overordnede organer, men at man også parlamentariker og parlamentariker imellem drøfter udviklingen i OSCE's områder, så det er jeg også vældig tilfreds med. Af det, jeg her har sagt, vil det fremgå, at Venstre kan støtte forslaget til vedtagelse.